**ΑΦΗΓΗΜΑΤΙΚΕΣ ΤΕΧΝΙΚΕΣ**

Οι βασικές αφηγηματικές τεχνικές που χρησιμοποιούνται στα λογοτεχνικά κείμενα είναι η οπτική γωνία της αφήγησης και ο αφηγηματικός χρόνος. Ο κάθε πεζογράφος χρησιμοποιεί ωστόσο και κάποιες ιδιαίτερες τεχνικές, που προσδιορίζουν εξάλλου και την ιδιαιτερότητα του ύφους του (π.χ. τεχνική των αντιθέσεων, εγκιβωτισμός, αρχή της δραματικής κορύφωσης).

**Η οπτική γωνία στην αφήγηση – τύποι αφηγητή**

Σε μια αφήγηση δεν μπορούμε να συμπεριλάβουμε όλα τα γεγονότα που συνέβησαν. Αναγκαστικά γίνεται μία επιλογή γεγονότων, όπως στην περιγραφή γίνεται επιλογή λεπτομερειών. Η επιλογή αυτή εξαρτάται από την **οπτική γωνία** του προσώπου που κάνει την αφήγηση, δηλαδή είναι ανάλογη με τη γνώση του για τα γεγονότα (άμεση ή έμμεση), τη συναισθηματική του φόρτιση, τον τρόπο που σκέφτεται, το αποτέλεσμα που επιδιώκει κτλ.

Ειδικά στην ανάλυση μιας λογοτεχνικής αφήγησης αναφερόμαστε συχνά στην οπτική γωνία του αφηγητή, δηλ. στη σκοπιά / θέση από την οποία ο αφηγητής βλέπει (κυριολεκτικά ή μεταφορικά) τα δρώμενα. Φυσικά τη θέση αυτή την καθορίζει ο συγγραφέας, όπως εξάλλου καθορίζει και τον ίδιο τον αφηγητή και επομένως, η οπτική γωνία στη λογοτεχνία αποτελεί βασικά μια *αφηγηματική* τεχνική.

Ο συγγραφέας πάντως επιλέγει συνήθως μία από τις εξής δύο δυνατότητες αφηγηματικής σκοπιάς: α) **αφήγηση με *μηδενική εστίαση:*** πρόκειται για αφήγηση χωρίς συγκεκριμένη οπτική γωνία από έναν παντογνώστη αφηγητή.

β) **αφήγηση με *εσωτερική εστίαση:*** πρόκειται για αφήγηση από την οπτική γωνία ενός προσώπου, με περιορισμένη κατά συνεπεία γνώση στα όρια του.

γ) Όταν ο αφηγητής ξέρει λιγότερα από τα πρόσωπα- ήρωες της αφήγησης, τότε η εστίαση ονομάζεται **εξωτερική**.

Στην πρώτη περίπτωση ο αφηγητής γνωρίζει τα πάντα για τα πρόσωπα της αφήγησης, ακόμα και τις πιο μύχιες σκέψεις τους. θα λέγαμε λοιπόν ότι πρόκειται για έναν αφηγητή – θεό **(παντογνώστης ή ετεροδιηγητικός)** που βλέπει τον κόσμο από παντού, όχι από ένα συγκεκριμένο σημείο, και επομένως η απόλυτη γνώση του ισοδυναμεί με έλλειψη συγκεκριμένης οπτικής γωνίας **(εστίαση μηδέν).** Αντίθετα, στη δεύτερη περίπτωση έχουμε αφήγηση από την οπτική γωνία ενός προσώπου **(εσωτερική εστίαση),** από έναν «αφηγητή - άνθρωπο» **( ομοδιηγητικός)**, που σε αντίθεση με τον «αφηγητή - θεό» έχει γνώση περιορισμένη στις ανθρώπινες δυνατότητες. Ο ομοδιηγητικός αφηγητής είναι ένα από τα πρόσωπα της αφήγησης και συμμετέχει στην ιστορία είτε ως βασικός ήρωας, ως **πρωταγωνιστής**, είτε ως απλός παρατηρητής ή αυτόπτης μάρτυρας. Διακρίνονται δύο παραλλαγές του ομοδιηγητικού αφηγητή : ανάλογα με το αν είναι παρατηρητής/ μάρτυρας ή ήρωας του δικού του αφηγήματος. Στη δεύτερη περίπτωση ο αφηγητής ονομάζεται **αυτοδιηγητικός**.

Πρέπει να τονιστεί πάντως ότι πολύ συχνά ο συγγραφέας αξιοποιεί στο ίδιο έργο και τις δύο δυνατότητες αφηγηματικής σκοπιάς μεταβάλλοντας την οπτική γωνία και τον αφηγητή σε διάφορα μέρη της αφήγησης, ανάλογα με το τι θέλει να μεταδώσει κάθε φορά στον αναγνώστη.

**Ο ρόλος/ η λειτουργία του ετεροδιηγητικού/ παντογνώστη αφηγητή και της μηδενικής εστίασης για το κείμενο και τον αναγνώστη**

* **Δημιουργεί την αίσθηση της** αντικειμενικότητας **και της** εγκυρότητας **για τα γεγονότα και τα πρόσωπα με την αποστασιοποίηση, την απόσταση του αφηγητή από αυτά.**
* **Δίνει μια** ολοκληρωμένη και σαφή εικόνα **στον αναγνώστη για το πλαίσιο και τον χαρακτήρα γεγονότων και προσώπων.**

Ο ρόλος/ η λειτουργία του ομοδιηγητικού αφηγητή και της εσωτερικής εστίασης για το κείμενο και τον αναγνώστη

* Αναδεικνύει τη **δύναμη της προσωπικής μαρτυρίας**.
* Εξασφαλίζει **αμεσότητα**, **πειστικότητα** και **αληθοφάνεια** στην αφήγηση.
* Προσδίδει στην αφήγηση **εμπιστευτικό, εξομολογητικό χαρακτήρα.**
* Προσδίδει -σε δεύτερο ρηματικό πρόσωπο- επιπλέον **δραματική ένταση** και **έμφαση** στα συναισθήματα και τις αντιδράσεις των ηρώων.

**Αφηγηματικοί τρόποι**

Είδαμε ότι ο συγγραφέας /αφηγητής επιλέγει, ανάλογα με την οπτική του γωνία, τα γεγονότα που θα αποτελέσουν το υλικό της αφήγησης του. Ο τρόπος με τον οποίο παρουσιάζονται τα γεγονότα από τον αφηγητή ονομάζεται **αφηγηματική πράξη.** Το υλικό της αφήγησης, η ιστορία, παρουσιάζεται με διάφορους τρόπους . Οι **κυριότεροι αφηγηματικοί τρόποι** είναι :

1. **Η αφήγηση σε γ' πρόσωπο (διήγηση):**  σ’ αυτή ακούμε την ιστορία από μια απρόσωπη φωνή δηλαδή από κάποιον αφηγητή που έχει αφομοιώσει στο λόγο του όλες τις άλλες φωνές που περιέχονται στην αφηγηματική του ύλη, αποκλείοντας την αυτολεξεί αναφορά στο λόγο των άλλων προσώπων. Στην περίπτωση αυτή δηλαδή ο πεζογράφος αφηγείται την ιστορία σε τρίτο πρόσωπο από την οπτική γωνία ενός παντογνώστη παρατηρητή. Η παράσταση της ιστορίας είναι υποκειμενική. Ο τρόπος αυτός προκάλεσε ορισμένες εύλογες απορίες: αμφισβητήθηκε η ικανότητα ενός μυθιστοριογράφου να ξέρει τόσο βαθιά την ανθρώπινη ψυχή, τα κίνητρα των πράξεων, τα κοινωνικά ήθη και τους θεσμούς, γιατί κι αυτός είναι ένας άνθρωπος με περιορισμένες γνώσεις, με πάθη προσωπικά, όπως όλοι οι άνθρωποι, και γνώμη υποκειμενική. Πώς είναι λοιπόν δυνατό να εκφράσει περισσότερα από όσα ο ίδιος έχει δει και έχει ζήσει. Οι παλαιότεροι μυθιστοριογράφοι που χρησιμοποίησαν αυτό τον τρόπο της αφήγησης φόρτωναν τα κείμενα τους με σχόλια και εξηγήσεις. Επίσης ανέλυαν εξαντλητικά τα ελατήρια των πράξεων των ηρώων. Οι καταχρήσεις αυτές στη σύγχρονη πεζογραφία τείνουν να εξαλειφθούν.

**Ο ρόλος / η λειτουργία της διήγησης**

* Προσδίδει **αληθοφάνεια**, **αντικειμενικότητα** και **πειστικότητα** στα πρόσωπα και στα γεγονότα, εντάσσοντάς τα στο ιστορικό και κοινωνικό τους πλαίσιο.
* Αναδεικνύει με σαφήνεια το ήθος των αφηγηματικών προσώπων, εφόσον γνωρίζει τα πάντα για τις σκέψεις και τα συναισθήματά τους.

1. **Η αφήγηση σε πρώτο πρόσωπο : Ο ρόλος / η λειτουργία της**
   * το πλεονέκτημα της αφήγησης σε πρώτο πρόσωπο είναι ότι χαρίζει στο λόγο **αμεσότητα**, **αληθοφάνεια** και τη **δύναμη** **της προσωπικής μαρτυρίας,** καθώς ο αναγνώστης έρχεται – υποτίθεται- σε άμεση επαφή με τον λογοτεχνικό χαρακτήρα, χωρίς τη διαμεσολάβηση του αφηγητή.
   * Επιδιώκει, επίσης, και πετυχαίνει την ενεργητικότερη συμμετοχή του αναγνώστη στον κόσμο του κειμένου, εφόσον καλείται να κατανοήσει και να αποκρυπτογραφήσει ο ίδιος τους ήρωες και την αλήθεια τους, χωρίς τις έτοιμες ερμηνείες του παντογνώστη αφηγητή. Το μειονέκτημα όμως είναι ότι ο συγγραφέας με τον τρόπο αυτό μπορεί να μεταδώσει την περιορισμένη εμπειρία ενός μόνο προσώπου. Γιατί ένα μόνο πρόσωπο δεν μπορεί να τα ξέρει όλα.
2. **Ο διάλογος:** Είναι το μέρος της αφήγησης στο οποίο τα πρόσωπα  
   συνομιλούν σε **ευθύ λόγο** και σε α' πρόσωπο. Ο διάλογος είναι βασικό στοιχείο της θεατρικής τεχνικής και η χρήση του προσδίδει ζωντάνια και εκφραστική δύναμη στο έργο.

**Ο ρόλος / η λειτουργία του διαλόγου**

* + Προσδίδει **αληθοφάνεια** και **πειστικότητα** στη σκιαγράφηση των χαρακτήρων.
  + Καθιστά την **αφήγηση ζωντανή και φυσική**, δίνει σε αυτή **δραματικότητα**.
  + Αποβάλλει την **υποκειμενικότητα** και τη **μονομέρεια** του παντογνώστη αφηγητή, που περιορίζει τον αναγνώστη στη δική του προσέγγιση και ερμηνεία γεγονότων και συμπεριφορών. Απελευθερώνει έτσι τον αναγνώστη ως προς την πρόσληψη του έργου, αφού ο ίδιος- χωρίς τη μεσολάβηση κανενός- χαρακτηρίζει και ερμηνεύει καταστάσεις και πρόσωπα.
  + Επιτρέπει τη **βιωματική προσέγγιση** του κειμένου από τον αναγνώστη, καθώς αυτός νιώθει ότι συμμετέχει στη δράση που συντελείται μπροστά στα μάτια του, εμπλέκεται στη ζωή των ηρώων και ταυτίζεται με αυτούς. Ταυτόχρονα, ο ίδιος αντλεί πληροφορίες για πρόσωπα και γεγονότα. Έτσι, αυξάνεται το αναγνωστικό ενδιαφέρον αλλά και η αναγνωστική απόλαυση.
  + Βοηθά στην εξέλιξη της δράσης, προετοιμάζει γεγονότα και καταστάσεις.

1. **Η περιγραφή:** Είναι η αναπαράσταση προσώπων, τόπων, αντικειμένων, φαινομένων. Η περιγραφή συνήθως παρεμβάλλεται μέσα στην αφήγηση, με στόχο την αισθητική αναπαράσταση του χώρου ή την προβολή των στοιχείων εκείνων που αιτιολογούν τη δράση των προσώπων. Η περιγραφή δεν εξελίσσεται ούτε μεταβάλλεται, αλλά παραμένει **στατική,** σε αντίθεση με την αφήγηση. Συχνά όμως τα όρια της αφήγησης και της περιγραφής δεν είναι ευδιάκριτα.

**Ο ρόλος/ λειτουργία της περιγραφής για το κείμενο και τον αναγνώστη**

* Προκαλεί αισθητική απόλαυση στον αναγνώστη μέσα από την παραστατικότητα ή την ένταση των εικόνων.
* Διαμορφώνει και στήνει το σκηνικό της δράσης των προσώπων αλλά και την κατάλληλη ατμόσφαιρα, που εισάγει τον αναγνώστη στο κλίμα του έργου, παρέχει πληροφορίες-ερμηνευτικά κλειδιά του αφηγηματικού υλικού.
* Αποκαλύπτει και αιτιολογεί τον χαρακτήρα και την ψυχολογία των προσώπων, τα φωτίζει και τα σκιαγραφεί.
* «Παγώνει» τη δράση με την επιβράδυνση της πλοκής που δημιουργεί, προκαλώντας έτσι αδημονία και αγωνία στον αναγνώστη για την εξέλιξη της ιστορίας, αλλά ενδεχομένως και εκτόνωση-αποφόρτιση της έντασης μετά από δραματικές συγκρούσεις προσώπων.
* Συντελεί στη μετάβαση, δηλαδή στο ομαλό πέρασμα, από το ένα αφηγηματικό μέρος στο άλλο, από τη μια σκηνή στην άλλη.

1. **Το σχόλιο:** Είναι η παρεμβολή σχολίων, σκέψεων, γνωμών από τον αφηγητή, έξω από τη ροή της αφήγησης.

**Ο ρόλος/ η λειτουργία του σχολίου για το κείμενο και τον αναγνώστη**

* + Αποκαλύπτει τον τρόπο σκέψης, την ιδεολογική τοποθέτηση, τη βιοθεωρία ή και κοσμοθεωρία του αφηγητή. Επιτρέπει έτσι την πληρέστερη κατανόηση: α. της στάσης και της συμπεριφοράς του (αν είναι ένας από τους χαρακτήρες του έργου), β. των νοημάτων της αφήγησης (ερμηνειών, χαρακτηρισμών και χαρακτηριστικών προσώπων και καταστάσεων κτλ.).
  + Συντελεί στην επιβράδυνση της πλοκής.
  + Προοικονομεί, προετοιμάζει τον αναγνώστη για γεγονότα που θα ακολουθήσουν.

1. **Ο εσωτερικός μονόλογος:** Είναι η απόδοση των σκέψεων, των συναι­σθημάτων, των αναμνήσεων και των **συνειρμών** του ήρωα, συνήθως σε πρώτο πρόσωπο και χρόνο ενεστώτα, χωρίς την παρέμβαση κάποιου αφηγητή. Ο εσωτερικός μονόλογος μοιάζει με τον ευθύ λόγο, απουσιάζουν όμως τα εισαγωγικά, οι παύλες και τα λεκτικά ρήματα. Ο εσωτερικός μονόλογος αξιοποιήθηκε συστηματικά κατά τον 20ό αιώνα για την απόδοση των στοιχείων του υποσυνειδήτου των προσώπων της αφήγησης και της «ροής της συνείδησης».

**Ο ρόλος/ η λειτουργία του εσωτερικού μονολόγου για το κείμενο και τον αναγνώστη**

* Αποτυπώνει φυσικά, αβίαστα και παραστατικά τις σκέψεις και τα συναισθήματα του αφηγηματικού προσώπου, σαν να μην υπάρχει συγγραφική μεσολάβηση ή λογοτεχνική σύμβαση.
* Συντελεί στο πειστικότερο ψυχογράφημα και ηθογράφημα του προσώπου, προσδίδει έναν προσωπικό, εξομολογητικό και στοχαστικό τόνο στο κείμενο.

**Αφηγηματικός χρόνος**

**α) Ο χρόνος του πομπού, του δέκτη, των γεγονότων**

Βασικό στοιχείο της αφήγησης είναι ο χρόνος. Με βάση το δεδομένο ότι η αφήγηση είναι μια πράξη επικοινωνίας, στην οποία ο πομπός είναι το πρόσωπο που αφηγείται (ομιλητής ή συγγραφέας) και δέκτης το πρόσωπο που δέχεται την αφήγηση (ακροατής ή αναγνώστης), μπορούμε να διακρίνουμε τους εξής χρόνους : **το χρόνο του πομπού** (δηλ. την εποχή κατά την οποία ζει ο πομπός, και ειδικότερα τη χρονική στιγμή κατά την οποία στέλνει το μήνυμα του), στην περίπτωση της λογοτεχνίας, όπου εκτός από το συγγραφέα υπάρχει και το πλαστό πρόσωπο του αφηγητή, μπορούμε να διακρίνουμε έναν επιπλέον χρόνο : **το χρόνο του αφηγητή, το χρόνο του δέκτη** (δηλ. την εποχή κατά την οποία ζει ο δέκτης, και ιδιαίτερα τη χρονική στιγμή κατά την οποία δέχεται το μήνυμα) **και το χρόνο των γεγονότων** (την εποχή / χρονική στιγμή κατά την οποία διαδραματίζονται τα γεγονότα της αφήγησης).

**Ο χρόνος της ιστορίας και ο χρόνος της αφήγησης**

Εκτός από τους χρόνους που είδαμε προηγουμένως, και οι οποίοι μπορούν να θεωρηθούν εξωτερικοί/ εξωκειμενικοί σε σχέση με την αφήγηση, πρέπει να αναφερθούμε και σε δύο **εσωτερικούς/ εσωκειμενικούς** χρόνους, το **χρόνο της ιστορίας** και το **χρόνο της αφήγησης. Χρόνο της ιστορίας ονομάζουμε το χρόνο μέσα στον οποίο εκτυλίσσονται τα γεγονότα που συνιστούν την ιστορία της αφήγησης.** Με το χρόνο αυτό εννοούμε τη φυσική διαδοχή των γεγονότων. **Ο χρόνος της ιστορίας παρουσιάζεται στην αφήγηση με διάφορους τρόπους και έτσι προκύπτει ο χρόνος της αφήγησης**. Ο χρόνος της αφήγησης γενικά δε συμπίπτει με το χρόνο της ιστορίας. Τα γεγονότα παρουσιάζονται στην αφήγηση συνήθως με διαφορετική **χρονική σειρά**, **διάρκεια** και **συχνότητα** απ' ό,τι διαδραματίζονται στην ιστορία.

**Ως προς τη σειρά / την τάξη των γεγονότων στην αφήγηση**

* Αν συγκρίνουμε το χρόνο της αφήγησης με το χρόνο της ιστορίας ως προς τη **χρονική σειρά,** παρατηρούμε ότι, ενώ τα γεγονότα διαδέχονται το ένα το άλλο σε μια χρονική ακολουθία, ο αφηγητής συχνά παραβιάζει τη χρονική σειρά, και προκύπτουν έτσι οι λεγόμενες **αναχρονίες.**

1. Όταν στην αφήγηση τα γεγονότα παρουσιάζονται με τη χρονική σειρά που εξελίσσονται και στην ιστορία η αφήγηση ονομάζεται **ευθύγραμμη.**
2. Άλλοτε ο συγγραφέας κάνει **αναδρομικές αφηγήσεις,** που αναφέρονται σε γεγονότα προγενεστέρα από το σημείο της ιστορίας στο οποίο βρισκόμαστε σε μια δεδομένη στιγμή και
3. Άλλοτε κάνει **πρόδρομες αφηγήσεις,** που αφηγούνται/ ανακαλούν εκ των προτέρων γεγονότα τα οποία θα διαδραματιστούν αργότερα (π.χ. «Και τότε ξαφνικά παρουσιάστηκε μπροστά του ο άνθρωπος που τρία χρόνια αργότερα θα τον τραυμάτιζε θανάσιμα με το αυτοκίνητο του σε μια φοβερή μετωπική σύγκρουση»).

Άλλες τεχνικές με τις οποίες παραβιάζεται η **ομαλή, φυσική χρονική σειρά:**

* **In media res**: Η λατινική αυτή φράση σημαίνει «στο μέσο των πραγμάτων», δηλαδή στη μέση της υπόθεσης, και αποτελεί μια τεχνική της αφήγησης, συμφωνά με την οποία το νήμα της ιστορίας δεν ξετυλίγεται από την αρχή, αλλά ο αφηγητής μας μεταφέρει στο κρισιμότερο σημείο της πλοκής και έπειτα, με αναδρομή στο παρελθόν, παρουσιάζονται όσα προηγούνται του σημείου αυτού. Με την τεχνική αυτή διεγείρεται το ενδιαφέρον του αναγνώστη και η αφήγηση δε γίνεται κουραστική.
* **Εγκιβωτισμός:** Σε κάποια αφηγηματικά κείμενα, εκτός από την κύρια αφήγηση, που αποτελεί την αρχική ιστορία, υπάρχουν και μικρότερες, δευτερεύουσες αφηγήσεις μέσα στην κυρία αφήγηση, που διακόπτουν την ομαλή ροή του χρόνου. Αυτή η «αφήγηση μέσα στην αφήγηση» ονομάζεται εγκιβωτισμένη αφήγηση ή εγκιβωτισμός.
* **Προσήμανση/ προϊδεασμός :** ο αφηγητής κάνει υπαινικτικές ή σαφείς αναφορές σε γεγονότα που θα συμβούν στο μέλλον.
* **Προοικονομία:** ο συγγραφέας διευθετεί τα γεγονότα με τέτοιο τρόπο, ώστε να προετοιμάσει τον αναγνώστη για κάτι που πρόκειται να συμβεί στο μέλλον.

Συγκρίνοντας το χρόνο της αφήγησης με το χρόνο της ιστορίας, **ως προς τη διάρκεια, μπορούμε να διακρίνουμε βασικά τις εξής περιπτώσεις:**

α) Ο χρόνος της αφήγησης έχει μικρότερη διάρκεια από το χρόνο της ιστορίας (χ.αφ.<χ.ιστ.), όταν ο αφηγητής συμπυκνώνει το χρόνο και παρουσιάζει συνοπτικά, ακόμα και σε μια φράση, ένα μεγάλο χρονικό διάστημα. Έτσι **επιταχύνεται** ο ρυθμός της αφήγησης. Όταν σε μικρή έκταση του κειμένου συνοψίζονται γεγονότα μεγάλης χρονικής διάρκειας, έχουμε **περίληψη.** Όταν παραλείπονται στην αφήγηση γεγονότα που ο αφηγητής δεν τα θεωρεί σημαντικα για να τα αναφέρει, έχουμε **έλλειψη/ παράλειψη.**

β) Ο χρόνος της αφήγησης έχει μεγαλύτερη διάρκεια από το χρόνο της ιστορίας (χ.αφ>χ.ιστ.), όταν ο αφηγητής απλώνει / παρατείνει το χρόνο και παρουσιάζει αναλυτικά, ορισμένες φορές μάλιστα σε πολλές σελίδες., ένα γεγονός που διαρκεί ελάχιστες στιγμές. Με αυτό τον τρόπο **επιβραδύνεται** ο ρυθμός της αφήγησης. Εννοείται ότι η συμπύκνωση και το άπλωμα του χρόνου εξαρτάται από την ιεράρχηση των γεγονότων και επομένως από το σκοπό της αφήγησης. Ο αφηγητής παρουσιάζει τα λιγότερο σημαντικά γεγονότα συνοπτικά με τη συμπύκνωση του χρόνου, ενώ εστιάζει την προσοχή του αναγνώστη σε αυτά που θεωρεί περισσότερο σημαντικά με την παράταση της χρονικής διάρκειας.

γ)Ο χρόνος της αφήγησης έχει την ίδια διάρκεια με το χρόνο της ιστορίας (χ.αφ. = χ.ιστ.), οπότε έχουμε τη λεγομένη **«σκηνή»,** που συχνά είναι **διαλογική**.

**Ως προς τη συχνότητα των γεγονότων στην αφήγηση**

Παρατηρούμε ότι ο χρόνος της αφήγησης μπορεί να διαφέρει από τον πραγματικό χρόνο και ως προς τη **συχνότητα**

1. **Επαναληπτική αφήγηση:** Υπάρχει η περίπτωση ένα γεγονός που συνέβη μια φορά να παρουσιάζεται στην αφήγηση περισσότερες από μία φορές. Στην περίπτωση αυτή δεν έχουμε πανομοιότυπη επανάληψη. Παρουσιάζεται επανειλημμένα το ίδιο γεγονός, αφηγημένο όμως κάθε φορά με διαφορετικό τρόπο, ύφος, προοπτική.
2. **Θαμιστική αφήγηση:** αφήγηση μια φορά αυτού που έγινε στην ιστορία περισσότερες φορές.

**Ο ρόλος/ η λειτουργία της αναχρονίας για το κείμενο και τον αναγνώστη**

* Προσδίδεται αληθοφάνεια και πειστικότητα στα αφηγηματικά πρόσωπα και στην ιστορία τους: Στην αληθινή ζωή, οι πραγματικοί άνθρωποι δε βιώνουν ευθύγραμμα τον χρόνο που περνά. Ζουν στο παρόν, αλλά ανακαλούν το παρελθόν και σχεδιάζουν το μέλλον με διαφορετικό τρόπο και συχνότητα κάθε φορά. Ανάλογα με τον χαρακτήρα τους, τις συνθήκες ζωής τους, αυτά που τους συμβαίνουν, τη σχέση τους με τους άλλους ανθρώπους, ο βιωματικός τους χρόνος κινείται διαφορετικά από τον ημερολογιακό. Επομένως, για να είναι ο κόσμος του κειμένου (αφηγηματικός χρόνος) προσομοίωση του πραγματικού (χρόνος της ιστορίας), θα πρέπει να αντιγράφει και να καταγράφει τον τρόπο που βιώνουν τον χρόνο οι πραγματικοί άνθρωποι.
* Αναδεικνύονται γεγονότα και συμπεριφορές του παρελθόντος που επιτρέ­πουν την πληρέστερη κατανόηση του παρόντος των προσώπων και της συμπεριφοράς τους.
* Αναχαιτίζεται η δράση και η εξέλιξη της πλοκής, και έτσι δημιουργείται ή παρατείνεται η αγωνία του αναγνώστη για την εξέλιξη της ιστορίας και την τύχη των αφηγηματικών προσώπων.

**Ο ρόλος/ η λειτουργία του εγκιβωτισμού για το κείμενο και τον αναγνώστη**

* Επιβραδύνεται η πλοκή και παρατείνεται η αγωνία του αναγνώστη για την

εξέλιξη της ιστορίας.

* Αναδεικνύονται στοιχεία που ερμηνεύουν τα κίνητρα και τις συμπεριφορές των αφηγηματικών προσώπων, επιτρέποντας έτσι στον αναγνώστη να κατανοήσει πληρέστερα τον τρόπο που αντιδρούν και λειτουργούν.

**Ο ρόλος/ η λειτουργία της προσήμανσης για το κείμενο και τον αναγνώστη**

* Προετοιμάζεται ψυχολογικά ο αναγνώστης για την εξέλιξη της ιστορίας.
* Εντείνεται η περιέργεια και το ενδιαφέρον του αναγνώστη, όταν οι αναφορές στα μελλούμενα είναι υπαινικτικές.

**Ο ρόλος/ η λειτουργία της προοικονομίας για το κείμενο και τον αναγνώστη**

* Φαίνεται στον αναγνώστη λογική και αναμενόμενη η εξέλιξη της πλοκής της ιστορίας, κατανοεί καλύτερα τα γεγονότα.
* Προετοιμάζεται ψυχολογικά ο αναγνώστης για την εξέλιξη της ιστορίας.

**Ο ρόλος/ η λειτουργία της επιτάχυνσης για το κείμενο και τον αναγνώστη**

► Αποδίδονται συνοπτικά γεγονότα δευτερεύοντα και επουσιώδη για τη βασική ιστορία και τα πρωταγωνιστικά πρόσωπα και δεν κουράζεται ο αναγνώστης με αυτά.

\* Προσδίδεται γρήγορος ρυθμός στην αφήγηση και διατηρείται έτσι αδιά­πτωτο το ενδιαφέρον του αναγνώστη για την εξέλιξη της ιστορίας.

**Ο ρόλος/ η λειτουργία της επιβράδυνσης για το κείμενο και τον αναγνώστη**

* Δίδεται έμφαση σε γεγονότα που θα αποδειχθούν κρίσιμα για την εξέλιξη της ιστορίας ή την τύχη των προσώπων του έργου. Η αναλυτική παρουσίαση τους ωθεί τον αναγνώστη να εστιάσει την **προσοχή του σε αυτά και να κατα**νοήσει τη σημασία τους για την πλοκή.
* Προβάλλονται συμπεριφορές, πράξεις και αντιδράσεις που είναι διαφωτιστικές για τον χαρακτήρα των προσώπων.
* Δημιουργείται περιέργεια στον αναγνώστη για την εξέλιξη της πλοκής ή και παρατείνεται η αγωνία του για την τύχη των προσώπων, με αποτέλεσμα την έξαρση του αναγνωστικού ενδιαφέροντος.

**Ο ρόλος/ η λειτουργία της σκηνής για το κείμενο και τον αναγνώστη**

* Προσφέρεται ζωντάνια, αμεσότητα και παραστατικότητα στην αφήγηση με τη δραματοποίησή της.
* Δίνεται ηδυνατότητα στον αναγνώστη να διεισδύσει στον ψυχισμό των προσώπων και να εμπλακεί ενεργητικότερα στην πρόσληψη του μηνύματος, χωρίς τη διαμεσολάβηση του αφηγητή.
* Προσδίδεται μεγαλύτερη αληθοφάνεια και πειστικότητα στα αφηγηματικά πρόσωπα, όταν αφήνονται να μιλήσουν με τη δική τους φωνή και τον δικό τους λόγο, τη στιγμή που υποτίθεται ότι βιώνουν κάτι, χωρίς χρονική απόσταση από τα πράγματα

**Ο ρόλος/ λειτουργία της επαναληπτικής αφήγησης για το κείμενο και τον αναγνώστη**

* Αποδίδεται βαρύτητα σε ένα γεγονός που είναι σημαντικό για την εξέλιξη της ιστορίας και τη σκιαγράφηση των χαρακτήρων των ηρώων-προσώπων.
* Φωτίζεται ο διαφορετικός ψυχισμός και η διαφορετική σκέψη των προσώπων και έτσι αποκτά ενδιαφέρον για τον αναγνώστη η πολυπρισματική εκδοχή της πραγματικότητας.

**Ο ρόλος/ η λειτουργία της θαμιστικής αφήγησης για το κείμενο και τον ανα­γνώστη**

* Δίνεται ροή στην αφήγηση, η οποία επιταχύνεται χωρίς επαναλήψεις γεγονότων και καταστάσεων που κουράζουν τον αναγνώστη.
* Φωτίζεται και αναδεικνύεται με οικονομία έκτασης ένα γεγονός μεγάλης χρονικής διάρκειας.